作者:白居易
標題:和微之詩二十三首：和櫛沐寄道友
內容:櫛沐事朝謁，中門初動關。盛服去尚早，假寐須臾間。鐘聲發東寺，夜色藏南山。停驂待五漏，人馬同時閑。高星粲金粟，落月沉玉環。出門向關路，坦坦無阻艱。始出裡北閈，稍轉市西闤。晨燭照朝服，紫爛複朱殷。由來朝廷士，一入多不還。因循擲白日，積漸凋朱顏。青雲已難致，碧落安能攀。但且知止足，尚可銷憂患。